29.6.2023
RO
Jurnalul Oficial al Uniunii Europene
C 229/15
36. evidențiază crearea de inițiative privind educația culturală și democratică în vederea stimulării mobilității și a contactelor interpersonale și a realizării unor societăți mai puternice prin dezvoltare socială și economică sustenabilă; 37. subliniază că este important să se consolideze capacitatea de a prevedea, aborda și reacționa la activitățile de dezinformare legate de pandemia de COVID-19 și de a aborda reziliența societală în fața amenințărilor de propagandă, știri false și discurs de incitare la ură, fără a limita libertatea de exprimare a mass-mediei; 38. subliniază că este important să se creeze mai multe locuri de muncă de calitate pentru tineri, ceea ce reprezintă o provocare majoră în contextul factorilor structurali de schimbare, precum inovațiile tehnologice și globalizarea, pentru a preveni orice consecințe socioeconomice ale unui „exod al creierelor” în țările din PaE; 39. constată că, în timpul pandemiei de COVID-19, toate sistemele de asistență medicală din țările PaE au fost copleșite rapid și, prin urmare, responsabilii de elaborarea politicilor ar trebui să îmbunătățească reciprocitatea și finanțarea asistenței medicale publice pentru a ameliora pregătirea; 40.
ia act de faptul că pandemia de COVID-19 a accelerat tranziția digitală și că țările PaE ar trebui să regândească sustenabilitatea și eficiența actualelor modele educaționale; 41. subliniază că țările PaE ar trebui să coopereze pentru a partaja experiențe în ceea ce privește politicile de redresare după pandemie, pentru a consolida pregătirea și reciprocitatea în fața unor provocări similare în viitor; 42. subliniază necesitatea unui cadru clar pentru locuri de muncă, astfel încât să se realizeze dubla tranziție, să se asigure o redresare după impactul socioeconomic al pandemiei de COVID-19, să se consolideze competitivitatea sustenabilă în capitale, să se asigure locuri de muncă decente și egalitatea de șanse și să se îmbunătățească stabilitatea și prosperitatea în regiune; 43. subliniază nevoia de a stimula investițiile strategice pentru o creștere economică sustenabilă, verde și circulară, îmbunătățind totodată securitatea alimentară în regiunea PaE; 44. subliniază că este important să se accelereze dezvoltarea economică prin măsuri precum îmbunătățirea conectivității și a dezvoltării regionale, a comerțului intraregional, a agriculturii și a dezvoltării rurale, punând un accent puternic pe protecția mediului, astfel încât să se consolideze reziliența la schimbările climatice, să se accelereze trecerea la o economie circulară cu emisii scăzute de dioxid de carbon și să se dezvolte economia digitală; 45.
observă că este important să se îmbunătățească expertiza tehnică și capacitățile, pentru a introduce cadre naționale de monitorizare, raportare și verificare a emisiilor, în conformitate cu cadrul de transparență sporită prevăzut de Acordul de la Paris; 46. salută Planul economic și de investiții pentru PaE, menit să mobilizeze 2,3 miliarde EUR din bugetul UE sub formă de granturi, finanțare mixtă și garanții, pentru a sprijini redresarea post-pandemie și a transforma în mod sustenabil economiile țărilor din PaE pentru a le spori reziliența și integrarea; constată că planul ar putea genera investiții publice și private de până la 17 miliarde EUR; 47.
invită toate părțile interesate din UE și din țările PaE să își intensifice eforturile de punere în aplicare a unor inițiative emblematice vizibile, inclusiv proiecte menite să dezvolte conectivitatea în Marea Neagră, precum cabluri de transport subacvatic al energiei electrice și cabluri de fibră optică în Marea Neagră și servicii directe de feribot și servicii de legătură între Georgia și statele membre ale UE (România și Bulgaria), care ar reduce timpul de tranzit și de transport și ar îmbunătăți accesibilitatea acestor regiuni; 48. reamintește că Uniunea Europeană va sprijini în continuare țările PaE care doresc să își consolideze reziliența și stabilitatea în regiune, oferind diferite tipuri de cooperare și de implicare, inclusiv prin mijloace cibernetice, hibride și alte mijloace fără caracter militar.